Svend Auken (S), 2004-01-29:
Det her forslag vedrører en diskussion, som i mange forklædninger har været et hovedtema eller i hvert fald et tema i Folketinget i alle de år, jeg har været medlem.
Forslaget er dog rimelig vidtgående i forhold til andre, tilsvarende forslag, vi tidligere har behandlet.
Jeg er fuldstændig enig i alt det, justitsministeren har sagt om organisationsfrihed og friheden til at kunne træffe beslutninger, herunder også om støtte til politiske partier, så det skal jeg ikke gentage.
Helt tilbage i 1990 og senere bekræftet i 1995 har der mellem Det Konservative Folkeparti og Socialdemokratiet været enighed om en samlet ordning i Danmark, der for det første betyder, at samfundet yder støtte til de politiske partier.
I virkeligheden kunne man måske ønske sig en situation, som Socialdemokratiet også har peget på i sit forslag til nedsættelse af en forfatningskommission, hvor finansiering af de politiske partier blev en opgave i hovedsagen for samfundet, så vi i fremtiden undgik enhver form for afhængighed af erhvervsinteresser osv.
Men så længe det ikke er tilfældet, er det selvfølgelig et stort fremskridt, at i hvert fald en væsentlig del af udgifterne finansieres af det offentlige.
For det andet betyder det fuld offentlighed om partiernes regnskaber, fuld offentlighed om de bidrag, man modtager.
Det er selvfølgelig med en grænse, som man altid kan diskutere, men med en offentlighed.
Da Socialdemokratiet altid har lagt vægt på at have fuld offentlighed omkring sine regnskaber og aldrig har lagt skjul på, at vi har modtaget støtte fra de faglige organisationer, er det en lovgivning, der passer os fint.
Endelig er det en lovgivning, der sikrer det enkelte medlem ret til at framelde støtte, og tusindvis af medlemmer af de faglige organisationer har jo gjort brug af den ret til at sige til deres organisation, at deres kontingent ikke kan bruges til støtte til de politiske partier.
Jeg synes i øvrigt, at det er interessant, at denne ret også gælder for Dansk Industri og Dansk Arbejdsgiverforening og for den sags skyld også landbrugsorganisationer, uden at jeg er bekendt med et eneste tilfælde, hvor en virksomhed har sagt, at dens penge, dens kontingent ikke kan bruges til støtte til et af de borgerlige partier.
Det er i øvrigt meget grundige bemærkningerne, der er til forslaget.
Forslaget er meget ensidigt rettet mod Socialdemokratiet og de øvrige partier med tilknytning til dansk fagbevægelse.
Der er ikke en tilsvarende beskyttelse af f.eks. mindretalsaktionærer i et aktieselskab, som der her lægges op til i forhold til enkeltmedlemmer i en faglig organisation.
Der er ingen beskyttelse af forbrugere, som ikke via deres forbrug vil bidrage til politiske partier.
Er folk klar over, at hver gang de f.eks. tænder lyset og bruger elektricitet, støtter de Venstre og Det Konservative Folkeparti og måske også Dansk Folkeparti?
Det burde da selvfølgelig være sådan, at man kan tænde lyset uden at støtte Venstre, De Konservative eller Dansk Folkeparti. Hvis der skal være lighed i det her, bør der selvfølgelig være fuld lighed, sådan at både forbrugere og aktionærer har den samme beskyttelse som medlemmerne.
Jeg skal endelig gøre opmærksom på, at forslaget gør sig skyldig i en misforståelse.
Det er simpelt hen ikke rigtigt.
Jeg vil næsten håbe, at forslaget havde haft ret, men det er ikke rigtigt.
Der er sket et fuldstændigt brud økonomisk set af båndene mellem LO og Socialdemokratiet, og det vil sige, at der ikke bliver ydet tilskud hverken til den løbende drift eller i forbindelse med valgkampe, og det vil jo også aftegne sig ved næste valg, hvor Socialdemokratiet vil have vel omkring en femtedel af de økonomiske midler, som eksempelvis partiet Venstre vil råde over.
Vi vil derfor få en klar ubalance i dansk politik, men sådan er vilkårene, og det tager vi selvfølgelig til efterretning.
Dette skal ikke arrangeres ved lovgivning, det skal klares gennem organisationsfrihed ud over de beskyttelsesregler, vi allerede har.